ส่วนที่ 1 ข้อมูลโดยสรุป

การดำเนินธุรกิจหลัก

ธุรกิจหลักของบริษัทฯ และบริษัทย่อย ประกอบด้วยการสำรวจและพัฒนาแหล่งแร่ทองคำ
และโลหะอื่นๆ การทำเหมืองดีบุกนอกชายฝั่ง การทำเหมืองหินแอนดีไซท์
และการพัฒนาอสังหาริมทรัพย์ ในการดำเนินธุรกิจ บริษัทฯ
ตระหนักถึงความรับผิดชอบต่อสังคมและผู้ถือหุ้น ตลอดจนชุมชนและท้องถิ่นที่บริษัทฯ ดำเนินการอยู่
บริษัทฯ
ยังคงมุ่งมั่นที่จะพัฒนาและปรับปรุงการดำเนินงานให้ดีที่สุดเพื่อผลตอบแทนที่ดีในแต่ละธุรกิจที่บริษัทฯ
ดำเนินการอยู่ให้กับผู้ถือหุ้นและสังคม

การลงทุน

ในปี 2549 บริษัทฯ ได้ดำรงสัดส่วนการถือหุ้นของบริษัท ทรัพยากรสมุทร จำกัด (SML)
ซึ่งเป็นบริษัทย่อยที่ 83.70 เปอร์เซ็นต์ บริษัท ทรัพยากรสมุทร จำกัด
เป็นบริษัทที่ดำเนินธุรกิจสำรวจและพัฒนาแหล่งแร่ดีบุกในทะเล
และได้ดำเนินการยื่นขอประทานบัตรไว้แล้วกับหน่วยงานที่เกี่ยวข้อง ปัจจุบันบริษัทฯ
อยู่ระหว่างการวางแผนงานสำหรับการพัฒนาแหล่งแร่ในทะเล ซึ่งเป็นสัมปทานของบริษัทฯ
เพื่อดำเนินการผลิตเชิงพาณิชย์ การลงทุนในบริษัทฯ นี้จะให้ผลตอบแทนในระยะยาวกับบริษัทฯ
ในอนาคต ในช่วงครึ่งหลังของปีที่ผ่านมา
บริษัทฯได้เริ่มการผลิตเชิงพาณิชย์โครงการเหมืองแร่ทองคำที่จังหวัดเลย นอกจากนี้
ในปลายไตรมาส 4 ของปี 2549 บริษัทฯ ได้ลงนามในข้อตกลงร่วมทุนกับกลุ่มนักลงทุนรายหนึ่ง
เพื่อพัฒนาที่ดินของบริษัท สกายคลิฟฟ์ จำกัด บนถนนรัชดาภิเษก

การดำเนินธุรกิจเกี่ยวกับเหมืองแร่

บริษัทฯ ได้ใช้เงินกู้จากวงเงิน 13.3 ล้านเหรียญสหรัฐฯ
ที่ได้รับการอนุมัติจากสถาบันการเงินภายในประเทศในการพัฒนาและก่อสร้างโรงแต่งแร่ทองคำที่จังหวัดเลยในเฟสแรก
โดยได้เริ่มดำเนินการผลิตเชิงพาณิชย์ในเดือนกันยายน 2549
และได้ทำการปรับปรุงประสิทธิภาพในการผลิตทำให้สามารถผลิตได้ที่ 1,500 ตันต่อวัน
ตามแผนที่วางไว้ แร่ทองคำที่ผลิตได้ถูกส่งไปถลุงให้เป็นทองคำบริสุทธิ์ 99.99 เปอร์เซ็นต์
และจำหน่ายต่อไป

ในเดือนธันวาคมที่ผ่านมาบริษัทฯ ได้ลงนามในสัญญาเงินกู้กับธนาคารดอยซ์ แบงก์ วงเงิน 25
ล้านเหรียญสหรัฐ
โดยมีวัตถุประสงค์เพื่อนำไปชำระคืนเงินกู้ที่ใช้ในการพัฒนาโครงการเหมืองแร่ทองคำกับสถาบันการเงินภายในประเทศ
และส่วนที่เหลือใช้ในการก่อสร้างระยะที่ 2 เพื่อเพิ่มประสิทธิภาพและขยายกำลังการผลิต
และใช้เป็นค่าใช้จ่ายในการเจาะสำรวจเพื่อยืนยันปริมาณสำรองแร่ทองคำในพื้นที่ใกล้เคียงโดยรอบบริเวณที่ทำเหมืองอยู่ในปัจจุบัน

รอบปีที่ผ่านมา การดำเนินงานเหมืองหินแอนดีไซท์
มีผลการดำเนินงานที่ดีขึ้นเมื่อเทียบกับในอดีตที่ผ่านมา
อย่างไรก็ตามบริษัทฯยังคงประสบปัญหาอันเกิดจากการเลื่อนกำหนดเวลาในการดำเนินโครงการรถไฟรางคู่
ทำให้ไม่สามารถขายหินโรยทางรถไฟซึ่งเป็นผลิตภัณฑ์หลักของบริษัทฯ ได้ ทั้งนี้บริษัทฯ
คาดหวังว่าจะมีการประมูลโครงการรถไฟรางคู่ในพื้นที่ภาคกลางของการรถไฟแห่งประเทศไทยภายในปี
2550 นี้ ซึ่งโครงการนี้จะมีความต้องการใช้หินโรยทางรถไฟประมาณ 850,000 ตัน
อย่างไรก็ตามบริษัทฯ
ได้วางแผนทางการตลาดเพื่อมุ่งเน้นการขายผลิตภัณฑ์หินต่างๆให้กับงานก่อสร้างด้านอื่นๆเพื่อลดการพึ่งพิงการขายหินโรยทางรถไฟ

บริษัทฯ ยังคงหยุดการดำเนินการทำเหมืองดีบุกนอกฝั่งทะเล
เนื่องจากรัฐบาลยังไม่ได้มีการทบทวนปรับลดอัตราการจัดเก็บค่าภาคหลวงแร่ดีบุกให้อยู่ในระดับที่สามารถแข่งขันกับประเทศผู้ผลิตในต่างประเทศได้
ปัจจุบันราคาดีบุกมีการปรับตัวเพิ่มขึ้นอย่างมาก และบริษัทฯ
คาดว่ารัฐบาลจะพิจารณาเกี่ยวกับการจัดเก็บค่าภาคหลวงแร่ดีบุกในอนาคตอันใกล้นี้ ทั้งนี้บริษัท
ทรัพยากรสมุทร จำกัด ซึ่งปัจจุบันบริษัทฯ เป็นผู้ถือหุ้นใหญ่
ได้ดำเนินการยื่นขออนุมัติประทานบัตรสำหรับการทำเหมือง ครอบคลุมพื้นที่ 50,000 ไร่
ในทะเลอันดามัน และทีมงานที่ปรึกษาด้านวิศวะกรรมของบริษัทฯ
กำลังศึกษาและวางแผนการดำเนินการทางเทคนิคและการลงทุนของโครงการ

การพัฒนาอสังหาริมทรัพย์

โครงการพัฒนาอาคารชุดพักอาศัย “เลอ เมทโทร” บนถนนรัชดาภิเษก

หลังจากที่ได้ชะลอการดำเนินโครงการมาเป็นระยะเวลากว่า 2 ปี บริษัทฯ
คาดว่าจะสามารถเริ่มการพัฒนาโครงการนี้ได้ในช่วงครึ่งหลังของปี 2550
เนื่องจากมีความคืบหน้าในการเจรจาร่วมทุนกับกลุ่มนักลงทุนในช่วงปลายปีและมีการลงนามในข้อตกลงเมื่อต้นปีที่ผ่านมา
ในสัดส่วนการลงทุน 75 : 25 โดยบริษัทฯ เป็นผู้ถือหุ้นใหญ่
ปัจจุบันอยู่ระหว่างการศึกษาเพื่อปรับเปลี่ยนรูปแบบการพัฒนาจากเดิมที่เป็นอาคารชุดพักอาศัย
มาเป็นอาคารสำนักงานและเซอร์วิส อพาร์ทเม้นท์
เพื่อให้สอดคล้องกับศักยภาพและสภาพแวดล้อมทางธุรกิจของบริเวณพื้นที่ที่ตั้งโครงการที่เปลี่ยนแปลงไป

การถือครองที่ดิน ที่จังหวัดภูเก็ต

ไม่มีการเปลี่ยนแปลงการถือครองที่ดินในจังหวัดภูเก็ตของบริษัทฯ ในรอบปีที่ผ่านมา ในปี 2547
บริษัทฯ ได้ซื้อที่ดินแปลงหนึ่งบริเวณอ่าวภูเก็ต ทำให้สามารถเชื่อมต่อที่ดินของบริษัทฯ 2
แปลงซึ่งไม่ติดต่อกันให้รวมเป็นผืนเดียวกัน ดังนั้นจึงทำให้บริษัทฯ
เป็นเจ้าของที่ดินแปลงใหญ่ที่มีด้านหน้าที่ดินติดทะเลอ่าวภูเก็ต
ซึ่งจะช่วยเพิ่มศักยภาพและมูลค่าในการพัฒนาในอนาคต

การเพิ่มทุนจดทะเบียน

ในปี 2549 บริษัทฯ ไม่มีกิจกรรมการเพิ่มทุนจดทะเบียน หลังจากการเพิ่มทุนจดทะเบียนในปี 2548
ที่บริษัทฯ ได้ทำการจัดสรรหุ้นเพิ่มทุนให้กับผู้ถือหุ้นเดิม ทำให้ทุนจดทะเบียนเพิ่มขึ้นจาก
605,551,170 หุ้น เป็น 756,939,463 หุ้น ปัจจุบัน บริษัทฯ มีส่วนของผู้ถือหุ้นเป็นเงิน 1.2
พันล้านบาท

บทสรุป

ถึงแม้ว่าในปี 2549 จะได้รับผลกระทบต่อเนื่องจากเหตุการณ์สำคัญต่างๆ ที่เกิดขึ้นในปี 2548
ตั้งแต่ผลกระทบจากโรคไข้หวัดนก เหตุการณ์ความไม่สงบในสามจังหวัดชายแดนภาคใต้
ผลหระทบจากโศกนาฏกรรมคลื่นยักษ์สึนามิ และการเปลี่ยนแปลงทางการเมือง
ซึ่งส่งผลกระทบต่อสภาวะเศรษฐกิจของประเทศโดยรวม แต่บริษัทฯ
ก็สามารถประสบความสำเร็จในการดำเนินการถึง 2 ประการ คือ
ความสำเร็จในการเริ่มการดำเนินการผลิตของเหมืองแร่ทองคำ ที่จังหวัดเลย
และความคืบหน้าในการดำเนินการขอประทานบัตรการทำเหมืองแร่ดีบุกนอกฝั่งทะเล ของบริษัท
ทรัพยากรสมุทร จำกัด อันจะเป็นแหล่งรายได้สำคัญในระยะยาวของบริษัทฯ ต่อไปในอนาคต